32006D0282
L 104/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 април 2006 година
за изменение на Решение 2004/450/ЕО за установяване на стандартни изисквания за съдържанието на заявленията за финансиране от Общността на програми за ликвидиране, мониторинг и контрол върху трансмисивни спонгиформни енцефалопатии (ТСЕ)
(нотифицирано под номер C(2006) 1247)
(текст от значение за ЕИП)
(2006/282/EO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 24, параграф 11 от него,
като има предвид, че:
(1)
Решение 90/424/ЕИО установява процедурите, управляващи финансовото участие на Общността в програмите за унищожаване и мониторинг върху определени заболявания при животните, изброени в посоченото решение.
(2)
Решение 2004/450/ЕО на Комисията от 29 април 2004 г. относно установяване на стандартни изисквания за съдържанието на молбите за финансиране от Общността за програми за премахване, мониторинг и контрол на болести по животните (2) установява информацията, която трябва да се съдържа в молбите за финансиране, които държавите-членки следва да внесат в Комисията.
(3)
Приложение III към Решение 2004/450/ЕО установява стандартните изисквания за представяне на програми за унищожаване и мониторинг върху трансмисивни спонгиформни енцефалопатии (ТСЕ), в които Общността участва със съфинансиране. Това приложение се отнася до определени разпоредби на приложения III и IV към Регламент (ЕО) № 999/2001 на Европейския парламент и на Съвета от 22 май 2001 г. за определяне на правила за превенция, контрол и ликвидиране на някои трансмисивни спонгиформни енцефалопатии (3).
(4)
Приложения III и IV към Регламент (ЕО) № 999/2001 бяха изменени с Регламенти (ЕО) № 1492/2004 (4), (ЕО) № 36/2005 (5) и (ЕО) № 214/2005 (6) на Комисията. Ето защо е подходящо да се измени Решение 2004/450/ЕО, за да се вземат предвид измененията на приложения III и IV към Регламент (ЕО) № 999/2001.
(5)
Решение 2004/450/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение III към Решение 2004/450/ЕО се заменя с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 4 април 2006 година.